Radio Televizioni Shqiptar

Radio Televizioni Shqiptar (RTSH) on Albanian julkisen palvelun yleisradioyhtiö. Historia Säännöllinen yleisradiotoiminta alkoi Albaniassa vuonna 1938, jolloin Radio Tirana aloitti lähetyksensä pienellä lyhytaaltolähettimellä. Sen ohjelma-aika oli aluksi kolme tuntia päivässä. Vuonna 1940 asema sai yhden kilowatin lähettimen. Toisen maailmansodan aikana ohjelmaa välitettiin vain puolitoista tuntia päivässä. Kuuntelijoitakin oli vähän, sillä maassa oli noin 3 000 radiovastaanotinta. Vuoden 1944 jälkeen radion merkitys lisääntyi ja sen ohjelma-aika ja yleisö kasvoivat. Vuonna 1952 otettiin käyttöön 50 kilowatin keskiaaltolähetin Kasharissa Tiranan lähellä ja vuonna 1962 keski- ja lyhytaaltoasema Shijakussa Durrësin lähellä. Television koelähetykset alkoivat vuonna 1960 ja säännölliset päivittäiset lähetykset vuonna 1971. Radio Tirana välitti 1980-luvun alussa päivittäin 18 tuntia kotimaanohjelmaa ja 82 tuntia ulkomaille suunnattuja ohjelmia 20 kielellä. ULA-lähetykset alkoivat vuonna 1980 ja television värilähetykset vuonna 1981. Radiotelevizioni Shqiptarilla oli neljä paikallista radioasemaa Korçassa, Gjirokastrassa ja Shkodrassa (vuodesta 1945) sekä Kukësissa (vuodesta 1959), joiden ohjelma-aika oli neljästä kuuteen tuntia vuorokaudessa. Gjirokastran asema välitti myös kreikankielistä ohjelmaa puoli tuntia päivässä Albanian kreikkalaisille. Kommunistivallan kaaduttua RTSH:n rinnalla alkoi 1990-luvun kuluessa toimia yksityisiä radio- ja televisioasemia sekä ulkomaisia mediayhtiöitä. Yhtiö oli teknisesti jälkeenjäänyt ja sen ohjelmat ajoivat usein kulloinkin vallassa olleen puolueen asiaa. Vuonna 1993 alkaneita satelliittilähetyksiä seurattiin myös Kosovossa Jugoslavian hajoamisen aikana. Nykypäivä Radio Televizioni Shqiptar on valtion omistama julkinen laitos, jonka toimintaa valvoo parlamentin nimittämä neuvosto. Se saa rahoituksensa kotitalouksilta sähkölaskun yhteydessä perittävästä verosta, valtion budjetista sekä erilaisista palveluista ja mainonnasta. Yhtiön toimintaa on pidetty kalliina ja sen ohjelmia laadultaan heikkoina ja epäkiinnostavina. RTSH:lla on useita televisiokanavia, joita lähetetään DVB-T2 -tekniikalla antenniverkon ja satelliitin välityksellä. Kansallisia ja paikallisia radio-ohjelmia välitetään ULA-alueella. Lähetyksiä voi seurata myös Internetissä. Lähteet Aiheesta muualla Yhtiön sivusto